UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS FORORDNING om koordineringen af de sociale sikringsordninger OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1998/0360 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS FORORDNING om koordineringen af de sociale sikringsordninger

1. Indledning

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, som Europa-Parlamentet foreslår ved andenbehandlingen. Kommissionen forelægger hermed sin udtalelse om Europa-Parlamentets to ændringsforslag.

2. Baggrund

Kommissionen fremsendte sit forslag til ovennævnte forordning til Europa-Parlamentet og Rådet den 21. december 1998 (KOM(1998) 779 endelig - 1998/0360(COD)).

Det Europæiske Økonomiske og Sociale Udvalg afgav udtalelse den 27. januar 2000.

Den 3. september 2003 vedtog Europa-Parlamentet sin udtalelse ved førstebehandlingen og forelagde 47 ændringsforslag til Kommissionens forslag.

Den 9. oktober 2003 vedtog Kommissionen et ændret forslag, som indeholder 40 ændringsforslag i uændret form og 3 ændringsforslag i delvis ændret form (KOM(2003) 596 endelig).

Rådet vedtog den 26. januar 2004 enstemmigt sin fælles holdning. Kommissionen var af den opfattelse, at den fælles holdning kunne accepteres.

Europa-Parlamentet vedtog ved andenbehandlingen den 20. april 2004 2 ændringsforslag til Rådets fælles holdning.

3. Formålet med forslaget

Forordning (EØF) nr. 1408/71 sikrer koordineringen af medlemsstaternes sociale sikrings ordninger med henblik på at beskytte personers rettigheder, når de flytter inden for EU.

Siden forordningen blev vedtaget i 1971, har den undergået en lang række ændringer med det formål at tage hensyn til udviklingen i de nationale lovgivninger, forbedre visse bestemmelser, udfylde huller eller afklare bestemte personkategoriers situation. Desuden er det nødvendigt at tydeliggøre visse bestemmelser for at undgå fortolkningsproblemer, hvilket fremgår af det store antal domme, som Domstolen har afsagt om koordineringen. Det mål, der forfølges med koordineringen, skal endvidere være afpasset udviklingen i EU som helhed. Koordineringsreglerne har nemlig ikke længere kun til formål at sikre arbejdstageres frie bevægelighed, men tilsigter at beskytte de sociale sikringsrettigheder for alle personer, som flytter inden for EU. Koordineringen skal fremover ses i lyset af EU-borgerskabet og etableringen af et socialt Europa.

Kommissionen forelagde derfor sit forslag til forordning om forenkling og modernisering af koordineringsreglerne i forordning (EØF) nr. 1408/71.

4. Kommissionens udtalelse om Europa-Parlamentets ændringer

Kommissionen kan godtage Europa-Parlamentets to ændringer

4.1. Ændring nr. 1

Ændringen har til formål at præcisere, at de aftalemæssige bestemmelser, der er omtalt i artikel 1, stk. 1, skal meddeles Europa-Parlamentet og Rådet. Ændringen kan godkendes af Kommissionen, da den sikrer, at meddelelsen sker til begge lovgivere.

4.2. Ændring nr. 2

Ændringen har til formål, at den periode, der skal tilbagelægges for familiemedlemmer, skal være den samme som den periode, som gælder for den tidligere grænsearbejder selv, for at få ret til naturalydelser i den medlemsstat, den pågældende tidligere var beskæftiget i, i overensstemmelse med forordningens artikel 18. Kommissionen kan godkende ændringen, da den er til fordel for familiemedlemmerne.

5. Konklusion

I henhold til EF-traktatens artikel 250, stk.2, ændrer Kommissionen sit forslag som ovenfor angivet.